Asambleja e Përgjithshme kundër aneksimit të Krimesë
100 vende mbëshetën integritetin territorial të Ukrainës; 10 vende mbajtën anën e Moskës kundër rezolutës, dhe 58 vende abstenuan
Shumica e vendeve anëtare të OKB-së i thanë dje Moskës se nuk njohin aneksimin e rajonit të Ukrainës. Vota në Asamblenë e Përgjithshme për një rezolute të paraqitur nga Ukraina dhe afro 50 vende bashkë-sponsorizuese, tregoi se 100 vende anëtare mbështesin unitetin dhe integritetin territorial të Ukrainës. Këto vende theksuan gjithashtu se referendumi i 16 marsit në rajonin e Krimesë është i pavlefshëm. Referendumi u zhvillua në praninë e trupave ruse dhe çoi në aneksimin e Krimesë nga Moska javën e kaluar. Ministri i Jashtëm i Ukrainës, Andriy Deshchytsia, tha se veprimet ruse shkelin Kartën e OKB-së: Rezolutat e Asamblesë së Përgjithshme nuk kanë fuqi ligjore si rezolutat e Këshillit të Sigurimit, por kanë peshë morale në komunitetin ndërkombëtar. Shumë delegacione shprehën mbështetje për Ukrainën, përfshirë Shtetet e Bashkuara. Ambasadorja Samantha Power tha se rezoluta mbështet bindjen se “kufijtë nuk janë thjesht një sugjerim”. Njëzet e tetë vendet e Bashkimit Evropian shprehën mbështetje për Kievin. Ambasadori i Bashkimit Evropian Thomas Mayr-Harting tha se blloku ka dënuar agresionin ushtarak rus. Dhjetë vende mbajtën anën e Moskës duke votuar kundër rezolutës, përfshirë Sirinë, Korenë e Veriut dhe Kubën. Ndër vendet që abstenuan ishin Kina, dhe një numër vendesh afrikane dhe të Amerikës Latine. Ambasadori rus Vitali Churkin tha se rezoluta acaron situatën dhe është e panevojshme. Ai u tha gazetarëve se abstenimi i 58 vendeve tregon mbështetje në rritje për qëndrimin e Moskës. Por në komentet për Zërin e Amerikës, ministri i jashtëm i Ukrainës tha se mbështetja globale për vendin e tij po shtohet: Ai tha se kjo mbështetje përfshin sanksione ekonomiket që BE dhe Shtetet e Bashkuara kanë vendosur mbi individë rusë dhe ish-zyrtarë ukrainas.